Сара Кирш
На моя дом

Превод от немски: Венцеслав Константинов, —

chitanka.info

Казвам: ти си големият вятър

ти ми навяваш мъка в лицето

Казваш: това не е буря

а само лек топъл бриз.

Но виждам на моя дом

покрива да се понася като коприненосив дим

книгите крилете си изпробват

нищо не остава пощадено, клавирните концерти

изчезват върху черните тави,

прозорците не се затварят вече. Къде ли

ще живея занапред?

Казвам: всичко отлетя от мене

Казваш: тука няма буря

Казвам: вятърът е толкова голям, че цигарите

изгарят, преди да стигнат до устата

и ако човек държи в ръка писалка

тя се забива в масата.

1965

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.